નવા કોચ કોવરમાન્સની આજે નિર્ણાયક કસોટી
નેહરૃ કપ ફૂટબોલઃ આજે ભારત અને કેમેરૃન-એ વચ્ચે ફાઇનલ
નેહરૃ કપ ફૂટબોલની ફાઇનલમાં છેલ્લા બે ટાઇટલ જીતી ચુકેલી ભારતીય ટીમનો મુકાબલો કેમેરૃન-એ ટીમ સામે થશે. ભારતીય ટીમના નવા કોચ કોવરમાન્સના માર્ગદર્શન હેઠળની ભારતીય ટીમ મેજર અપસેટ સર્જવા માટે આતુર છે.
જ્યારે કેમેરૃન-એ ટીમ નવા જોશ અને ઉત્સાહ સાથે ટ્રોફી લઈને સ્વદેશ પરત ફરવા માટે તૈયારી કરી રહી છે. તેમણે ભારત સામેની આખરી લીગ મેચ ૧-૦થી જીતીને પોતાનું પ્રભુત્વ દર્શાવ્યું હતુ. જો કે ભારતીય ટીમ ફાઇનલમાં તેની આગવી વ્યુહરચના અને હકારાત્મક અભિગમ સાથે રમશે તેમ મનાય છે.
ભારતીય ટીમ ૨૦૦૭ અને ત્યાર બાદ ૨૦૦૯માં નેહરૃ કરી જીતી ચુકી છે અને તે સમયે બોબ હાઉટન કોચ હતા. હાઉટનની વિદાય અને બાઇચુંગ ભુટિયાની નિવૃત્તિ બાદ ભારતીય ફૂટબોલ નવા યુગમાં પ્રવેશ્યું છે ત્યારે ટીમને ટાઇટલ જીતવાની આશા છે. ટુર્નામેન્ટમાં ભાગ લેનારી ટીમોમાં ભારતીય ટીમ રેન્કિગમાં સૌથી પાછળ હતી.
કેપ્ટન સુનિલ છેતરીની સાથે સાથે ભારતીય ટીમમાં સૈયદ રહીમ નાબી, ગૌરામાંગી સિંઘ, સુબ્રતા પાલ, રાજુ ગાયકવાડ, ક્લીફોર્ડ મિરાન્ડા, એન્ટોની પરેરા જેવા ખેલાડીઓ છે, જે મેચમાં પોતાના આગવા કૌશલ્યથી નિર્ણાયક ભુમિકા ભજવી શકે છે.